
A 2023-as Atlétikai Világbajnokság sikere, a sportturizmus és a sportrendezvények

Kulcsszavak: világbajnokság; mega-sportrendezvény; siker; sportturizmus
Pályamunkámban a mega-sportesemények gazdasági és társadalmi hatásait a kutatásom témájával megegyezően a Budapesti Atlétikai Világbajnokság példáján keresztül összegeztem. A kutatómunkám a 2023-ban megrendezett atlétikai világbajnokság sikerességéről szól. A szervezőbizottság kitűzte célul, hogy a budapesti lesz az eddig valaha volt legjobb világbajnokság. Célom bebizonyítani, hogy ez megvalósult. A szükséges információk beszerzését két módszertan segítségével végeztem; kérdőíves megkérdezéssel és mélyinterjúkkal. A kérdőívre érkezett válaszok feldolgozása során a következő témákat érintettem a nézők a hirdetési felületek korosztály szerinti eléréseit, a stadion megközelíthetőségét és a fenntarthatóság összefüggését, a stadion kialakítását és a szervezést. A kérdőívemben hangsúlyt fektettem az élményekre és az érzelmekre egyaránt. Kutattam a nézők körében a legnépszerűbb versenyszámokat és az esemény hangulatát leíró kifejezéseket. A magyar válogatott sportolókkal készített mélyinterjúk során legfőbb célom a tapasztalataik és javaslataik feltárása volt. A kérdések a szállás értékelésétől a közlekedésen át a sportspecifikus tényezők, mint a regenerálódást segítő szolgáltatások és állomások értékeléséig terjedtek Az atléták tekintetében is kitértem az élményekre és a megélt érzésekre. . A 2023-as Budapesti Atlétikai Világbajnokságról szóló kutatásom bebizonyította, hogy elérte kitűzött célját, minden idők legsikeresebbjeként debütált és követendő példaként jelent meg az elkövetkező világbajnokságok tekintetében. A nézők és a sportolók is rengeteg pozitív élménnyel gyarapodtak. Remekül megmutatkozott a sport összekovácsoló ereje és a mega-sportesemények pozitív hatásait is megtapasztalhattuk Budapest23 példáján keresztül. Rengeteg gyermeket és felnőttet megmozgatott az esemény, ennek eredményeképpen felhívta a figyelmet a rendszeres testmozgással való egészségmegőrzés kulcsfontosságára. Remek alkalmat adott az emberek számára sporttal való kapcsolatuk megerősítésére. A „Láss csodát!” mottó jegyében valóban örökre szóló élményekkel gazdagodhattak a résztvevők. A sikerek mellet a jövőbe tekintve a fejlesztendő területek tanulmányozásával és a hiányosságok pótlásával még magasabb színvonalú sportrendezvények megrendezésére lehetünk képesek. 



